ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1977 περί παροχής αδείας στην Ιρλανδία να λάβει ορισμένα μέτρα διασφαλίσεως δυυάμει του άρθρου 108 παράγραφος 3 της συνθήκης ΕΟΚ (Το κείμενο στην αγλλική γλώσσα είναι το μόνο αυθεντικό)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 108 παράγραφος 3,

την οικονομική κατάσταση της Ιρλανδίας και ιδίως την ανισορροπία του ισοζυγίου πληρωμών της,

Εκτιμώντας:

ότι υπάρχει κίνδυνος επιδεινώσεως της ανισορροπίας, λαμβανομένων υπόψη των στόχων οικονομικής αναπτύξεως που καθορίσθησαν από τις ιρλανδικές Αρχές, για τη μείωση της ανεργίας-

ότι η κατάσταση αυτή θα απαιτήσει αύξηση των εισαγωγών κεφαλαίων-

ότι η Ιρλανδία, λόγω του ότι ανήκει στη ζώνη των Προγραμματισμένων Εδαφών (Scheduled territories) και λόγω των στενοτάτων χρηματοδοτικών δεσμών που κατά συνέπεια υφίστανται μεταξύ αυτής και του Ηνωμένου Βασιλείου, δεν δύναται, εκτός αν θέσει συμπληρωματικούς περιορισμούς, οι οποίοι είναι δαπανηροί και απαιτούν πολύ χρόνο για να τεθούν σ' εφαρμογή, να εφαρμόσει διαφορετικό καθεστώς ελέγχου συναλλάγματος από εκείνο που ισχύει στο Ηνωμένο Βασίλειο, ιδιαίτερα στον χώρο των πράξεων σε αλλοδαπούς τίτλους που πραγματοποιούνται από τους κατοίκους της-

ότι, στις περιστάσεις αυτές, η Ιρλανδία επληροφόρησε την Επιτροπή, ότι δεν ήταν σε θέση να εκπληρώσει τις υποχρεώσεις που απορρέουν από το άρθρο 122 παράγραφος 1 περίπτωση γ) της πράξεως προσχωρήσεως και επεκαλέσθη επί του θέματος τούτου το άρθρο 108 παράγραφος 3 της συνθήκης ΕΟΚ-

ότι η Επιτροπή, αφού εξήτασε την οικονομική κατάσταση της Ιρλανδίας, βάσει του άρθρου 108 παράγραφος 1, της απηύθυνε, την 14η Δεκεμβρίου 1967, σύσταση, δυνάμει του άρθρου 108 παράγραφος 1 της συνθήκης-

ότι, εντούτοις, τα υποδειχθέντα στην Ιρλανδία μέτρα, βάσει του άρθρου 108 παράγραφος 1 της συνθήκης, δεν είναι επαρκή, αυτά καθ' εαυτά, για την επαναφορά σε σύντομο χρονικό διάστημα της ισορροπίας των εξωτερικών λογαριασμών-

ότι ουδεμία αμοιβαία συνδρομή παρεσχέθη, βάσει του άρθρου 108 παράγραφος 2 της συνθήκης-

επειδή η αποκατάσταση της εξωτερικής οικονομικής κατάστασεως της Ιρλανδίας απαιτεί να διατηρήσει η Ιρλανδία προσωρινώς, πέραν της 31ης Δεκεμβρίου 1977, τους περιορισμούς, τους σχετικούς με τις πράξεις σε τίτλους-

ότι πρέπει να διεξάγεται περιοδική επανεξέταση της οικονομικής καταστάσεως της Ιρλανδίας και των αποτελεσμάτων της οικονομικής πολιτικής που εφηρμόσθη στη χώρα αυτή,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Παρέχεται προσωρινά η άδεια στην Ιρλανδία, να διατηρήσει τους περιορισμούς επί της αποκτήσεως από τους κατοίκους της αλλοδαπών τίτλων διαπραγματευσίμων στο χρηματιστήριο και επί της χρησιμοποιήσεως του προϊόντος της ρευστοποιήσεώς των υπό τον όρο ότι:

- το σύνολο του προϊόντος της ρευστοποιήσεως αλλοδαπών τίτλων δύναται να πωληθεί στην αγορά συναλλάγματος - επενδύσεως,

- η εξόφληση των ποσών των συναφθέντων δανείων για απόκτηση των διαπραγματευσίμων στο χρηματιστήριο τίτλων, εκδοθέντων από τις Κοινότητες και την Ευρωπαϊκή Τράπεζα Επενδύσεων, δύναται να πραγματοποιηθεί είτε με το προϊόν της διαθέσεώς τους, είτε με αγορά συναλλάγματος στην αγορά συναλλάγματος επενδύσεως, είτε με αγορά συναλλάγματος στην επίσημη αγορά, υπό τον όρο ότι, στην τελευταία περίπτωση, η εξόφληση πραγματοποιείται σε περίοδο πέντε τουλάχιστον ετών.

Άρθρο 2

1. Η Επιτροπή παρακολουθεί με προσοχή την εξέλιξη της οικονομικής καταστάσεως στην Ιρλανδία. Θα προβεί σε εξέταση της καταστάσεως αυτής και των αποτελεσμάτων των επιτραπέντων μέτρων το αργότερο μέχρι της 31ης Δεκεμβρίου 1978.

2. Διατηρεί το δικαίωμα να τροποποιήσει ή καταργήσει την παρούσα απόφαση, αν διαπιστώσει ότι οι συνθήκες, οι οποίες την προεκάλεσαν, έχουν μεταβληθεί ή ότι τα αποτελέσματά της αποδεικνύεται ότι είχαν χαρακτήρα περισσότερο περιοριστικό από ό,τι απαιτείται για την επίτευξη του σκοπού της.

Άρθρο 3

Η παρούσα απόφαση απευθύνεται στην Ιρλανδία.

Έγινε στις Βρυξέλλες, στις 22 Δεκεμβρίου 1977.

Για την Επιτροπή

Francois-Xavier ORTOLI

Αντιπρόεδρος